Diari Oficial de la Generalitat Valenciana


Sumari del DOGV 3255, del 02-06-1998 (1998/3696)

RESOLUCIÓ de 24 d'abril de 1998, de la Direcció General de Treball, per la qual es disposa el registre i la publicació del Conveni Col·lectiu de Treball de l'empresa C.T.S. Levante, SA.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3255

Data del DOGV
:   02-06-1998

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1998/3696


Data del document
:   24-04-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 24 d'abril de 1998, de la Direcció General de Treball, per la qual es disposa el registre i la publicació del Conveni Col·lectiu de Treball de l'empresa C.T.S. Levante, SA. [1998/X3696]
  
Vist el text del Conveni Col·lectiu de Treball de l'empresa C.T.S. Levante, SA, presentat davant d'aquesta Direcció General de Treball el 15 d'abril de 1998, subscrit per la representació dels treballadors i de l'empresa l'1 d'abril de 1998, i de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball, de conformitat amb les competències que té transferides segons el Reial Decret 4.105/1982, de 29 de desembre,
  
ACORDA
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i dipòsit del text original del conveni.
  
Segon
  
Disposar-ne la publicació en el Diari Oficial de la Generalitat Valenciana.
  
València, 24 d'abril de 1998.- El director general de Treball: Román Ceballos Sancho.
  
Conveni col·lectiu C.T.S. Levante, SA (1998-1999)
  
Títol I
  
Normes generals
  
Article 1. Àmbit funcional
  
Aquest conveni col·lectiu serà d'aplicació a tot el personal que preste els seus serveis a l'empresa C.T.S. Levante, SA.
  
Article 2. Àmbit temporal i denúncia
  
La vigència del conveni serà bianual, i s'estendrà des del 01/01/1998 fins el 31/12/1999; les parts es reuniran quan aquest finalitze per a negociar-ne el nou.
  
Article 3. Vinculació a la totalitat
  
El conjunt de drets i obligacions pactats en aquest conveni constitueixen un tot orgànic i indivisible, i queden ambdues parts vinculades en la seua totalitat.
  
Article 4. Dret supletori
  
Aquelles matèries que no recull aquest conveni seran regulades pel Conveni Col·lectiu Estatal per al Sector de Desinfecció, Desinsectació i Desratització, en allò que puga ser d'aplicació per a l'empresa C.T.S. Levante, SA, i amb caràcter general, per la legislació vigent.
  
Títol II
  
Organització del treball
  
Article 5
  
L'organització pràctica del treball, dins de les normes que conté aquest conveni i de les disposicions legals en vigor, és facultat de l'empresa.
  
L'organització del treball té per objecte aconseguir en l'empresa un nivell adequat de productivitat, basat en la utilització òptima dels recursos humans i materials. Açò és possible amb una actitud activa i responsable de les parts integrants, direcció i treballadors.
  
El delegat de personal participarà en l'organització del treball tècnic conjuntament amb el cap del Servei Tècnic o amb qui assumisca aquestes funcions.
  
Títol III
  
Classificació professional
  
Article 6
  
En matèria de classificació professional les parts es comprometen a estudiar la possible adequació al sistema de classificació professional del Conveni Col·lectiu Sectorial, durant la vigència d'aquest conveni. En tot cas i mentre no s'arribe a un acord, s'aplicarà el sistema de classificació regulat en aquest conveni.
  
Article 7
  
El personal de l'empresa es classificarà en tres grups: Personal d'Administració, Personal d'Aplicació i Personal de Comercialització.
  
Grup Personal d'Administració. Englobarà tots els treballadors que realitzen funcions administratives a l'empresa.
  
Grup Personal d'Aplicació. Recull els treballadors encarregats de realitzar treballs d'aplicació dels productes a l'empresa, revisió i manteniment dels tractaments. Atès que el treball d'aplicació es realitza necessàriament en un lloc distint del centre de treball, tot el personal d'aquest grup haurà d'estar proveït del corresponent permís oficial de conduir vehicles de motor, i utilitzarà en els seus desplaçaments bé automòbils propietat de l'empresa, o propis del treballador; correspon a aquest personal el cobrament de factures als clients als quals s'haja realitzat tractaments o venut productes.
  
Grup Personal de Comercialització. És el que té per missió la venda de productes i serveis de l'empresa, captant nous clients, en tracte directe amb aquests. També hauran d'estar proveïts del permís oficial de conducció de vehicles i faran els seus desplaçaments bé en automòbils propietat de l'empresa, o en el seus.
  
A més del personal de comercialització contractat com a personal laboral, podran realitzar-se contractes de naturalesa mercantil per a representants o venedors a comissió, els quals quedaran exclosos d'aquest conveni.
  
Article 8. Grup Personal d'Administració
  
Comprèn les següents categories:
  
Cap d'Administració. És el responsable sota la dependència directa del director general o gerent, amb iniciativa i autonomia, de tota la funció administrativa de l'empresa; les seues competències són:
  
- Control de personal, selecció, contractació, altes i baixes de personal, llicències, permisos i sancions.
  
- Control de comptabilitat, facturació i caixa.
  
- Correspondència i relacions exteriors.
  
Cap de Recepció i Control. És el que realitza funcions de recepció i telefonista, i també el control dels treballs de serveis tècnics. Igualment realitza treballs mecanogràfics, quan hi corresponga.
  
Oficial administratiu. És el que sota la dependència del cap d'administració, seguint les seues instruccions i amb certa iniciativa i responsabilitat, realitza les funcions administratives.
  
Auxiliar administratiu. És el que sense iniciativa especial realitza operacions auxiliars d'administració, assignades pel cap o l'oficial administratiu.
  
Aspirant/a. És el/la menor de 18 anys d'edat, que es troba en fase de formació per a accedir a un lloc d'auxiliar administratiu i que té les missions encomanades a la categoria corresponent, però sense responsabilitat a causa de la seua edat.
  
Netejador/a. S'encarregaria de realitzar les funcions de neteja i manteniment de la higiene de tota l'empresa.
  
Article 9. Grup Personal d'Aplicació
  
Comprèn les següents categories:
  
Cap de serveis tècnics. És el que té la direcció de tot el personal del Grup d'Aplicació, i al qual correspon la selecció i l'ensinistrament d'aquest grup; la programació i el control dels treballadors d'aplicació que s'hagen de realitzar; i la distribució del treball entre els equips aplicadors. Li correspondrà igualment el control del magatzem, procurant mantenir en tot moment el nivell de productes per a l'aplicació necessaris per al normal funcionament de l'empresa.
  
Cap d'equip A. És el que sota la dependència del cap de serveis tècnics, i seguint les seues instruccions, realitza amb els aplicadors i ajudants que en depenen els treballs d'aplicació dels productes de l'empresa en els tractaments que se li encomanen, realitzant igualment funcions d'aplicació. Podran realitzar funcions d'organització i planificació del departament tècnic.
  
Cap d'equip B. Realitzaran totes les funcions corresponents al cap d'equip A, llevat de l'organització i la planificació del departament tècnic.
  
Aplicador/a A. És el que sota la dependència del cap d'equip i seguint les seues instruccions, i també amb la supervisió del cap de serveis tècnics, realitza els treballs materials d'aplicació dels productes de l'empresa i la realització dels tractaments.
  
Aplicador/a B. Realitzaran tots els funcions corresponents a l'aplicador A, llevat dels tractaments específics de xilòfags.
  
Ajudant/a. És el que col·labora amb l'aplicador en la seua activitat.
  
Peó. És el treballador que executa treballs per als quals no necessita cap preparació ni coneixements teòrics o pràctics de cap tipus. El seu treball consisteix essencialment en l'aportació d'esforç físic i no exigeix una altra condició que l'atenció deguda i la voluntat de portar a cap allò que se li ordena. Les seues funcions podrien ser:
  
- Operacions de càrrega i descàrrega.
  
- Agranar.
  
- Transportadors de materials en carretons no mecanitzats.
  
- Realitzar orificis i forats en tot tipus de materials.
  
Article 10. Personal de Comercialització
  
Comprèn les següents categories:
  
Director comercial. És el que sota la dependència del director general o gerent, té encomanada la gestió comercial de l'empresa, coordinant i controlant els distints venedors o representants, als quals dirigeix, programa i instrueix.
  
Venedor/a. És l'encarregat de la venda de productes i la contractació dels serveis de l'empresa.
  
Article 11. Ingressos
  
L'ingrés de treballadors s'ajustarà a la normativa vigent sobre contractació. Per a l'accés a personal fix en l'empresa, tindran dret preferent els qui hagen exercit el lloc de treball amb caràcter eventual.
  
Títol IV
  
Retribucions
  
Article 12
  
Salari base: és el que per a cada categoria es fixa en les taules salarials d'aquest conveni per a l'any 1998.
  
Per a 1999, s'efectuarà un increment del IPC previst pel Govern per a aqueix any més un punt i respecte de les taules de 1998 o, si escau, de les taules revisades.
  
Article 13. Revisió salarial
  
Durant el primer any de vigència del conveni col·lectiu (1988) i en el cas que l'índex de preus al consum (IPC), establit per l'INE, registrara el 31 de desembre de 1998 un increment superior al 2,1% s'efectuarà una revisió salarial en l'excés tan aviat com es constate oficialment l'esmentada circumstància. Aquest increment es pagarà amb efectes del 01-01-98.
  
Durant el segon any de vigència del conveni (1999) i en el cas que l'índex de preus al consum (IPC), establit per l'INE, registrara el 31 de desembre de 1999 un increment superior a l'inicialment previst per a l'esmentat any, s'efectuarà una revisió salarial en l'excés tan aviat com es constate l'esmentada circumstància. Aquest increment es pagarà amb efectes del 01-01-99.
  
Article 14. Antiguitat
  
S'estableix un plus d'antiguitat equivalent a triennis indefinits a raó de 4.000 pessetes mensuals. La ja vençuda es mantindrà en la quantia reconeguda al seu dia la qual quedarà consolidada. Aquest concepte salarial no serà absorbible ni compensable.
  
Article 15. Despeses de viatge
  
Es pagarà al col·lectiu de Personal d'Aplicació a raó de 875 pessetes. I per a la resta de personal a raó de 460 pessetes, per dia efectivament treballat.
  
Article 16. Plus neteja de peces
  
El plus regulat en l'article 27 del Conveni Estatal de Desinfecció, Desratització i Desinsectació, es pagarà a raó de 1.833 pessetes per 12 mesos.
  
Article 17. Premi de cobrança
  
Els treballadors que realitzen el cobrament de factures directament als clients, percebran per l'esmentat motiu l'1 per cent de l'import de la factura.
  
Article 18. Pagues extraordinàries
  
En seran dues l'any, de trenta dies cada una, i es percebran abans del dia 20 de juny i abans del dia 20 de desembre, respectivament, i comprendran el salari base més l'antiguitat.
  
Títol V
  
Jornada
  
Article 19. Jornada
  
Per al personal del Departament Tècnic (aplicadors i caps d'equip) s'estableixen 1.792 hores de treball efectiu en còmput anual.
  
Per a la resta de personal 1.684 hores de treball efectiu en còmput anual. Els vint minuts de l'entrepà es consideraran temps efectiu de treball.
  
Article 20. Flexibilitat horària
  
Respecte de la possibilitat de flexibilitzar la jornada segons l'article 21 del Conveni Estatal de Desinfecció, Desratització i Desinsectació, fins 110 hores l'any, es podrà pactar en el calendari laboral de cada un dels anys, o en aquells casos en què es realitze al llarg de l'any s'haurà de comunicar amb tres dies d'antelació respecte de la data d'efectes, tant al treballador o treballadors afectats com al delegat de personal, especificant les causes que motiven tal flexibilització. En aquests casos el treballador afectat i el delegat de personal coneixerà al llarg dels 30 dies següents a la comunicació anterior, els períodes corresponents de descans.
  
Article 21. Calendari laboral
  
El calendari laboral per a cada un dels anys es pactarà amb el delegat de personal.
  
Article 22. Vacances
  
El personal de l'empresa gaudirà preferentment les vacances als mesos de juny a setembre.
  
El personal del Departament Tècnic (aplicadors i caps d'equip), gaudirà 15 dies necessàriament entre els mesos de juny a setembre. Durant l'esmentat període únicament podrà haver un d'aquests treballadors de vacances. S'establiran torns de rotació pel que fa a la data de gaudi dels esmentats 15 dies.
  
En tot cas, hom s'ajustarà a allò que s'ha establit en l'Estatut dels Treballadors pel que fa als dos mesos d'antelació en què s'ha de conèixer la data de gaudi de les vacances.
  
Títol VI
  
Seguretat i higiene i Seguretat Social
  
Article 23. Complement per IT
  
En cas d'accident de treball o accident no laboral, l'empresa complementarà fins el 100% de la base de cotització corresponent.
  
En cas de malaltia, l'empresa complementarà fins el 100% de la base de cotització corresponent en el supòsit d'hospitalització i durant el període posterior de recuperació.
  
En la resta de casos, hom s'ajustarà a allò que s'ha establit en la legislació laboral vigent.
  
Article 24. Revisions mèdiques
  
Per al personal del Departament Tècnic (aplicadors i caps d'equip) es realitzaran dues revisions mèdiques en cada un dels anys naturals, de les quals una tindrà caràcter obligatori. Aquestes revisions tindran caràcter específic en funció del treball que exerceix aquest col·lectiu.
  
Per a la resta de personal de l'empresa es realitzarà una revisió mèdica a l'any que tindrà caràcter voluntari.
  
Article 25. Assegurances de vida
  
Quant a les quantitats establides en l'article 33 del Conveni Col·lectiu Estatal, supletori a aquest, s'estableixen les quantitats de: en el cas que l'accident derivara per al treballador tant en mort com en una invalidesa absoluta, una quantitat de 3.000.000 de pessetes que percebran els seus beneficiaris.
  
Article 26. Règim disciplinari
  
Es lliurarà còpia al representant legal dels treballadors de cada una de les propostes de sanció que l'empresa haja d'imposar a algun treballador, i se li donarà audiència en aquests procediments.
  
S'amplia l'article 37 del capítol disciplinari del Conveni Col·lectiu Estatal de referència en el següent apartat:
  
- Ocasionar o patir accident de trànsit amb infracció de les normes legals.
  
Article 27. Comissió Paritària
  
Per a la vigilància del que s'ha pactat, la interpretació i l'arbitratge dels problemes que suscite l'aplicació d'aquest conveni, i la conciliació facultativa que se li sol·licite en conflictes individuals, es crea una Comissió Paritària integrada pel delegat de personal i un representant de l'empresa, que ella mateixa designarà.
  
La Comissió Paritària es reunirà sempre que ho sol·licite alguna de les parts i en el mateix domicili de l'empresa.
  
DISPOSICIÓ FINAL
  
Aquest conveni col·lectiu entrarà en vigor el dia de la signatura. Totes les condicions pactades, incloses les econòmiques, tindran una aplicació amb caràcter retroactiu al 1 de gener de 1998.
  
Taula salarial del conveni de l'empresa C.T.S. Levante, SA (1998-04-17)
  
Categoria Mensual
  
Personal d'administració
  
Cap d'Administració 139.979
  
Cap de Recep. i Control 122.762
  
Oficial administratiu 91.870
  
Auxiliar administratiu 74.827
  
Aspirant/a 52.813
  
Netejador/a 75.962
  
Personal d'aplicació
  
Cap de serveis tècnics 130.815
  
Cap d'equip A 119.172
  
Cap d'equip B 113.536
  
Aplicador/a A 94.600
  
Aplicador/a B 88.908
  
Ajudant/a 75.962
  
Peó 69.533
  
Personal de comercialització
  
Director comercial 130.815